
Fagplan

DEI MINSTE I BARNEHAGEN

- KUNSTPEDAGOGISK ARBEID MED SMÅ BARN

30 studiepoeng

Førskulelærarutdanninga

Fagplanen byggjer på Rammeplan for fordypningsenhet i småbarnspedagogikk, godkjent av KUF 2.september 1997, og på Rammeplan for fordjupningseining i estetiske fag i førskulelærarutdanninga, fastsett av KUF 30. april 1999

Fagplanen er godkjent av HSH, ved studieansvarleg LU, og gjeld frå 01.08.07
INNLEIING

Studiet førebur for pedagogisk og estetisk arbeid med barn under 3 år, og skal gi dei studerande eit grunnlag for å vera impulsgjevar for andre vaksne i barnehagen med tanke på kompetanseheving innan kunstfaga.


Studiet inngår i eit 3-årig bachelorprogram, som del av førskulelærarutdanninga, og gir kompetanse til å gå vidare på masterstudiet IKT i læring, allmenndidaktisk profil.
Dei første åra i livet er avgjerande for barns utvikling og læring. Det er derfor ei sentral oppgåve for samfunnet å leggja tilhøva til rette slik at barns vekst og utvikling blir best mogleg. For å sikra eit barnehagetilbod i samsvar med intensjonane i lovverket, er det viktig at førskulelærarutdanninga satsar på å kvalifisera framtidige førskulelærarar til arbeid med små barn. 

Lov om barnehagar
 har som føremål å gi barn under opplæringspliktig alder gode høve til utvikling og aktivitet i nær forståing og samarbeid med barnas heim. I rammeplanen for barnehagen
, er det sett opp forpliktande mål. Fordjupingseininga skal gjera studentane dyktige til å skapa eit pedagogisk og estetisk miljø for små barn i barnehage i samsvar med intensjonane i lovverket og med inspirasjon frå temaheftet om dei minste i barnehagen.

Studiet har eit omfang på 30 studiepoeng. Pedagogikk utgjer 15 studiepoeng, og drama, forming og musikk utgjer til saman 15 studiepoeng. Studiet er primært ei fordjupingseining innan den 3-årige førskulelærarutdanninga, men kan òg vera eit vidareutdanningstilbod.

MÅL

Studiet skal styrkja studentane sin teori- og erfaringsbaserte kunnskap og deira evne til verdibasert refleksjon i høve dei yngste barna i barnehagen (0-3 år) og arbeid med kunstfag. Det fleirfaglege studiet skal gi innsikt i korleis tverrfaglege problemstillingar krev kunnskap og erfaring frå alle involverte fag. 

Studentane skal
· tileigna seg auka innsikt i kor viktig det er for små barns læring og utvikling med stimulerande samspel mellom barn, og mellom vaksne og barn 

· utvida kunnskapane sine om korleis barn utviklar sosial og estetisk handlingsdugleik, språk og kommunikasjonsevne

· skaffa seg meir kunnskap om dei estetiske faga og styrkja sin kompetanse som oppsedar, omsorgsperson og formidlar for små barn

· utvikla evna til formidling og engasjement gjennom tverrfagleg kunstpedagogisk arbeid 

· utvikla kompetanse til å planleggja, gjennomføra og vurdera vekstfremmande og trivselsskapande tilbod for små barn med vekt på dei estetiske faga
· utvikla erfaring med og kunnskap om forskjellige kunstformer og om samanhengar mellom leik og kunstnarlege prosessar
· utvikla pedagogisk kompetanse som ein kan byggja vidare på til masterstudiet
INNHALD
Studiet er organisert i tre temaområde, som også blir sett i samanheng:  1) Kunstfagleg og pedagogikkfagleg eigenutvikling  2) Estetisk formidling og stimulering  3) Estetisk samspel. Arbeid med dei minste i barnehagen er eit gjennomgåande fokus i alle område og delemne. 

OMRÅDE 1: Kunstfagleg og pedagogikkfagleg eigenutvikling

Området gir grunnlag og perspektiv for studiet. Delemna legg vekt på kunnskap om dei ressursane og behova små barn har, og på å vidareutvikla eigne kunstnarlege uttrykksevner.

Delemne er:

· Utforsking, skaping og gjenskaping av kunstnarlege uttrykk

· Kunnskap om kunstformer (i fortid og samtid) og kunstnarlege prosessar (frå idé til ferdig form)

· Kunnskap om småbarn som medskaparar av identitet, kultur og kunnskap

· Små barns kroppslege medvit: Det kroppslege som ein måte å vera til stades på
· Teoriar og syn på små barn i historisk og samfunnsmessig perspektiv

· Teoriar og perspektiv på små barns læring og utvikling

OMRÅDE 2: Estetisk formidling og stimulering
Det andre hovudområdet dreiar seg om estetisk formidling til små barn, og peikar på strategiar for å stimulera til estetisk oppleving og erfaring i barnehagen.

Delemne er:

· Estetisk formidling som del av barnehagen sin kvardag: Utfordringar for pedagogen i forskjellige kunstnarlege posisjonar, som forteljar, bildeskapar, musikar, rollefigur

· Kunstformidling for små barn: Erfaringar frå aktuelle prosjekt og utprøvingar, som Klangfuglprosjektet

· Stimulering til kreativitet og estetisk aktivitet for dei minste i barnehagen: Rutinar/organisering, atmosfære/haldningar, fysisk tilrettelegging (barnehagens nærområde, ute- og innerom, utstyr, kunstobjekt)

OMRÅDE 3: Estetisk samspel
Det tredje hovudområdet byggjer på og knyter saman kunnskap og erfaring frå dei to første. Innhaldet peikar mot formelle og uformelle samverssituasjonar med barn. 

Delemne er:

· Små barns kultur og leik: Observasjon, vaksendeltaking (etiske omsyn og estetiske bidrag) og refleksjon (analyse av småbarns uttrykks- og kommunikasjonsformer)

· Spontant samspel mellom barn og vaksen ut frå ein estetisk impuls (lyd, bilde, rørsle, gjenstand)

· Planlagd samspel med estetiske aktivitetar i heilskapleg samanheng (som eit lite dramaforløp eller ei teaterframsyning, ei økt med kunstformidling eller leik med formingsmateriale, eit besøk i lyttekroken eller ei songstund)

· Estetisk samspel sett i forhold til læringsfelta i rammeplan for barnehagen: Strategiar for planlegging, samarbeid, praktisering og evaluering.

ORGANISERING OG ARBEIDSFORMER

Fordjupingseininga er eit praktisk og teoretisk studium med arbeid både individuelt og i grupper. Det blir vektlagt at teori og praksis skal byggja på og utfylla kvarandre. Studiet føreset stor eigenaktivitet, der målet er å forstå samanhengen mellom teoretisk innsikt og tverrfagleg pedagogisk praksis. Teoriinnføring, observasjon, tverrfagleg prosjektarbeid, bruk av IKT, framføringar, rettleiing og ulike studentaktive læringsformer vil prega arbeidsformene. Utvikling av studenten sin handverks- og uttrykksmessige kompetanse blir vektlagd gjennom utforsking av kunstnarlege uttrykksformer og tverrfagleg estetisk arbeid. 

Praksis
Praksis har eit omfang på 2 veker. I tillegg kjem korte samspelsobservasjonar. I barnehagepraksis har kvar student ansvar for å observera, ta del i kvardagslivet og legga til rette for estetiske aktivitetar. Då samspel og samhandling er så viktig i arbeid med små barn, står det relasjonelle perspektivet sentralt. All praksis er obligatorisk.
VURDERING
For å få formell vurdering av studiet må alle studiekrav vera oppfylt.
Studiekrav
Det blir stilt krav til aktiv deltaking og frammøte i undervisninga i samsvar med generelle reglar for HSH. Praktiske og gruppebaserte arbeidsprosessar og presentasjonar med bruk av kunstnarlege uttrykksformer blir vektlagt i delar av undervisninga. Studentane vil bli stimulert og utfordra til aktivt å vurdera eigen læreprosess og bidra aktivt i rettleiing og vurdering av medstudentar. 
Alle obligatoriske arbeidsoppgåver i studiet må leverast inn til fastsette fristar og vera gjennomførte i samsvar med krav i oppgåvetekst. Obligatoriske arbeidskrav blir presisert i ein felles semesterplan.


Formell vurdering

Som ein del av studiet skal studentane utføra eit fordjupingsarbeid. Fordjupingsarbeidet kan gjerast som individuelt arbeid eller som gruppearbeid (max 3 studentar). Fordjupingsarbeidet skal sjåast i samanheng med praksis og vera eit fagleg-pedagogisk utviklingsarbeid. Arbeidet skal presenterast både munnleg og i form av ein skriftleg rapport. Det blir gitt ein samla karakter på bakgrunn av både den skriftlege og munnlege presentasjonen. 

Fordjupingsoppgåva tel 40%

Studentane skal ha ein avsluttande eksamen med estetisk og munnleg prøving. Prøvinga vil vera todelt: Første del er ein praktisk, kunstnarleg presentasjon i gruppe; andre del er ein individuell samtale ut frå pensum og eit skriftleg refleksjonsnotat over eige læringsutbytte. 

Praktisk eksamen tel 60 %

LITTERATUR
Liste over pensum og sjølvvald litteratur vil vera klar ved studiestart og blir publisert via HSH-biblioteket.

